A. Belousovová, podpredsedníčka NR SR: (2009-02-10):
Pani poslankyňa Laššáková, chcete reagovať? (Reakcia z pléna.) Pani poslankyňa Laššáková bola posledná, ktorá vystúpila v rozprave, vyhlasujem rozpravu za skončenú. A pán navrhovateľ chce zaujať k rozprave stanovisko. Nech sa  páči, pán minister, máte slovo. Š. Harabin, podpredseda vlády a minister spravodlivosti SR: Vážená pani podpredsedníčka, vážené dámy, vážení páni, ja skutočne iba v stručnosti zareagujem na pána poslanca Miššíka ako prvého v poradí. Ja som trošku prekvapený tým, že práve pravicové spektrum dnešného parlamentu cestou poslancov SDKÚ a, je mi to avizované, aj cestou poslancov KDH chce zachovať vojenské súdy, nech už v pôvodnej polohe alebo v tej redukovanej, ako navrhuje pán generál Vestenický, pretože je nesporné, že vojenské súdy sú reliktom totalitného režimu. To je nesporné. My v krajinách Európskej únie, do ktorej aj Slovensko patrí, a stali sme sa členmi Európskej únie za predchádzajúcej vlády, sme sa zaviazali k určitým povinnostiam a k určitým štandardom, ktoré tam platia. A v krajinách Európskej únie nemáme vojenské súdnictvo. A ani v krajinách V-4 nie sú. Česi to urobili hneď. Poliaci to urobili tak, že majú s tým problémy doteraz. A poviem, akého charakteru sú, lebo s pánom generálom sme o tom rozprávali. Oni ich zrušili, ale vojenská loby vždy presadí presunutie účinnosti zákona o zrušení. Teda zákon je prijatý a každý rok sa presúva jeho účinnosť. Je to asi štvrtýkrát. Posledný minister spravodlivosti, ktorý tu bol na návšteve, profesor Ćwiaķalski povedal, že on to už nikdy neurobí, že by to predložil. Čiže my sme v tomto priestore Európskej únie poslednou krajinou, ktorá má tieto vojenské súdy. A ja by som predkladal návrh na zrušenie vojenských súdov. aj keby bola jurisdikcia vo vzťahu k policajtom. Poviem vám prečo. Teraz je štatistika 0,3 veci, ktorú robí vojenský sudca mesačne. A keď tam boli policajti, tak to boli tri veci mesačne. Čiže ani za existencie jurisdikcie vo vzťahu k policajtom nemali opodstatnenie už vojenské súdy. Ale ja súhlasím s tým, že pre mňa môže byť ten váš návrh určitým podnetom, aj pre vás nakoniec. A ja dokážem zariadiť cestou predsedov súdov, že vojenskí sudcovia, ktorí prídu do civilného rozhodovacieho procesu, do trestnej agendy okrem toho, že budú riešiť vojenské trestné veci, teda vojakov, budú riešiť aj policajtov, lebo teraz policajtov neriešia. Čiže my môžeme dosiahnuť to, čo vy práve chcete, že tých policajtov budú riešiť títo vojenskí sudcovia. A my môžeme krátkou novelou, a novela Trestného poriadku nás čaká, pretože čakáme na Ústavný súd v súvislosti so špeciálom, že urobíme v rámci vecnej a miestnej príslušnosti to, že trestné činy policajtov budeme koncentrovať na Okresný súd Prešov, kde prejdú vojenskí sudcovia z Vojenského obvodového súdu Prešov, na Okresný súd do Banskej Bystrice, kde prejdú vojenskí sudcovia z Banskej Bystrice, na Okresný súd Bratislava I, kde prejdú sudcovia Vojenského obvodového súdu Bratislava. Čiže dosiahneme to, čo vy chcete. Ja s tým  súhlasím. A tam budeme mať túto špecializáciu, že vojenskí sudcovia, ktorí robili túto agendu do 1. apríla 2008, ju budú naďalej robiť na týchto súdoch, a nie už na vojenských súdoch, ale, samozrejme, budú riešiť aj ďalšie trestné veci, o čo mi hlavne ide. No takisto pokiaľ ide o Krajský súd v Trenčíne, aj v tomto sa dá urobiť novela Trestného poriadku, že teda policajné odvolacie veci budú koncentrované na Krajský súd do Trenčína, kde to budú robiť títo siedmi sudcovia z Vyššieho vojenského súdu Trenčín, ktorí tam prejdú. Ja si pána generála Vestenického vážim nielen ako človeka, ale aj ako vojaka a aj ako poslanca. Vážim si ho aj preto, že vždy má svoj názor na vec. S mnohými názormi, sme debatovali, v dialógu súhlasím, myslím, vo všeobecnosti. S týmto, samozrejme, jeho prednesom premietnutým do tohto pozmeňujúceho návrhu nemôžem súhlasiť, pretože zrušením vojenských súdov nezaniká agenda vojenského súdnictva, agenda trestných činov vojenských. Ona nezaniká. Túto agendu budú vybavovať zákonom stanovené okresné súdy a vojenskí sudcovia. A aj v prípade vojny a vojnového stavu môže minister spravodlivosti po dohode s ministrom obrany navýšiť počet týchto sudcov, ktorí budú riešiť vojenské trestné činy. Čiže nič sa nemení. Jednoducho dostaneme len do reálneho výkonu týchto sudcov, ktorí berú o 10 000 väčší plat a robia 0,3 veci. O nič iné mi nejde. Nevnášam tu politiku, chceme odbúrať stav nevybavených vecí. Ja súhlasím s procesným postupom, ktorý vychádza z gestorského výboru. Súhlasím s tými pozmeňujúcimi návrhmi tam v tej časti, kde teda sa mení nástupnícky súd, že nebude vo Zvolene, ale v Banskej Bystrici. A súhlasím aj s tým, čo navrhol pán poslanec Mamojka. Tam tieto dni treba na ten výpočet, na čo v podstate upozornil aj pán generál vo svojom návrhu. Ja si myslím, že keď ten materiál prejde, pomôžeme slovenskej justícii, pomôžeme v konečnom dôsledku občanovi Slovenskej republiky, ktorý čaká roky na svoj súdny spor, aby bol ukončený. Toto nie je jedno z opatrení, my sme do výkonu súdnictva dostali už 150 nových ľudí. A toto bude ďalších 20 ľudí. Robíme celý rad iných opatrení, procesných, organizačných, kontrolno-riadiacich, posilňujeme postavenie predsedu súdu, no proste celú škálu a toto je jeden z týchto momentov a prvkov. Ďakujem za pozornosť.